Woolies herroep ook sekere boksies appelsapWoolworths het ook sekere boksies van sy appelsap herroep. (Foto: Woolworths) Woolworths het ook aangekondig dat hy sekere van sy appelsap weens veiligheidskommer herroep. Die kleinhandelaar sê na aanleiding van roetinegehaltetoetse, het hy die 100%-appelsap in 200ml-boksies herroep. “Ons herroep enkelboksies en sespakke met ŉ vervaldatum van 23, 28 en 29 Maart 2022. Dit is geïdentifiseer dat hierdie produkte vlakke van patulien bevat wat hoër as die regulatoriese beperking is,” lui ŉ verklaring van die kettinggroep. Patulien is ŉ natuurlike mikotoksien. Verhoogde vlakke daarvan kan siektetoestande tot gevolg hê. “Ons bestuur en verhoed mikrobiese besmetting van voedsel en doen dit al jare lank. Ons het streng protokolle as deel van ons voedselveiligheidsbestuursproses en om die veiligheid van ons produkte te verseker, stel ons bykomende monitering in werking waar ons voedsel onafhanklik getoets word,” lui die verklaring. Woolworths sê klante wat die produkte gekoop het, kan dit na die naaste Woolworths terugneem vir ŉ volle terugbetaling. Die besluit kom nadat Pioneer Foods verlede week ook aangekondig het dat hy sy 100%-appelsapprodukte wat onder die LiquiFruit-handelsmerk in Suid-Afrika, Botswana en Namibië verkoop word, herroep. Die sap het ook verhoogde vlakke van mikotoksien bevat. Van die maatskappy se 100%-appelsapprodukte wat onder die Ceres-handelsmerk in ander lande verkoop word, is ook noodgedwonge van winkelrakke verwyder. Pioneer Foods se stap was net meer as ’n week nadat ses Appletiser-besendings glo weens dieselfde rede deur Coca-Cola Suid-Afrika herroep is.